ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2050/98

υποβολή: Rijk van Dam (I-EDN) προς την Επιτροπή

(30 Ιουνίου 1998)

Θέμα: Παράταση της ρύθμισης "παλαιό αντί νέου"

Κατά τη συνεδρίαση της Επιτροπής Μεταφορών και Τουρισμού του Ευρωπαϊκού Κοινοβουλίου, στις 18 και 19 Μαΐου, στις Βρυξέλλες, ο εκπρόσωπος της Ευρωπαϊκής Επιτροπής ανακοίνωσε, απαντών σε σχετική κοινοβουλευτική ερώτηση, ότι η Γενική Διεύθυνση VII έχει εγκρίνει εσωτερική πρόταση για παράταση της ρύθμισης "παλαιό αντί νέου" στην εσωτερική ναυσιπλοΐα, η οποία είχε θεσπισθεί με τον κανονισμό 1101/89(1) και παραταθεί μέσω του κανονισμού 844/94(2). Στην περίπτωση που η Ευρωπαϊκή Επιτροπή εγκρίνει την ως άνω πρόταση, η διαδικασία της συνεργασίας που ορίζει το άρθρο 189C της Συνθήκης δεν είναι δυνατόν να αρχίσει πριν από το Σεπτέμβριο του 1988. Έχοντας υπόψη το χρόνο που απαιτεί η εν λόγω διαδικασία, δεν είναι καθόλου βέβαιο ότι θα πραγματοποιηθεί εγκαίρως η παράταση, ήτοι προ της 28ης Απριλίου 1999.

Ποιά μέτρα κρίνει η Επιτροπή ότι θα πρέπει να ληφθούν εάν παρ' ελπίδα δεν επιτευχθεί η παράταση της ρύθμισης "παλαιό αντί νέου" για την εσωτερική ναυσιπλοΐα από 28ης Απριλίου 1999;

Απάντηση του κ. Kinnock εξ ονόματος της Επιτροπής

(27 Ιουλίου 1998)

Η Επιτροπή επεξεργάζεται πρόταση για την επέκταση του καθεστώτος "old for new" για περιορισμένη περίοδο πέντε ετών, καθώς και για τον σταδιακό μηδενισμό της αναλογίας "old for new" κατά την διάρκεια της περιόδου αυτής.

Στη συνέχεια, ο ρυθμιστικός αυτός μηχανισμός θα λειτουργήσει ως μηχανισμός παρακολούθησης, χρησιμοποιήσιμος μόνο σε περίπτωση σοβαρής αναστάστωσης της αγοράς των εσωτερικών πλωτών μεταφορών.

Η Επιτροπή ευελπιστεί ότι η σοβαρότητα του θέματος θα εξασφαλίσει την στενή συνεργασία μεταξύ των οργάνων, η οποία με τη σειρά της θα καταστήσει δυνατή τη θέσπιση νέας νομοθεσίας, με την εκπνοή της υφιστάμενης.

(1) ΕΕ L 116 της 28.4.1989, σελ. 25.

(2) ΕΕ L 98 της 16.4.1994, σελ. 1.
ΓΡΑΠΤΗ ΕΡΩΤΗΣΗ E-2491/98

υποβολή: Allan Macartney (ARE) προς την Επιτροπή

(30 Ιουλίου 1998)

Θέμα: Χρησιμοποίηση αλιευτικών ποσοστώσεων

Μπορεί η Επιτροπή να δώσει ακριβή στοιχεία ως προς το επίπεδο ποσόστωσης, εκτός των ανταλλαγών ποσοστώσεων, που χρησιμοποιείται από υποηκόους ενός κράτους μέλους εκτός εκείνου στο οποίο αρχικώς διατέθηκε η ποσόστωση; Εάν ναι, μπορεί η Επιτροπή να διευκρινίσει ποιές χώρες αφορά αυτό και σε ποιό βαθμό εφαρμόζεται αυτή η πρακτική;

Συγκεκριμένα μπορεί η Επιτροπή να παράσχει πρόσφατα στατιστικά στοιχεία σχετικά με τη χρησιμοποίηση ποσοστώσεων από ολλανδούς υπηκόους οι οποίες προηγουμένως είχαν διατεθεί σε άλλες χώρες εκτός των Κάτω Χωρών;

Απάντηση της κ. Bonino εξ ονόματος της Επιτροπής

(10 Σεπτεμβρίου 1998)

Η Επιτροπή λυπάται για το ότι πρέπει να πληροφορήσει το Αξιότιμο Μέλος του Κοινοβουλίου ότι δεν είναι δυνατόν να του παράσχει τη ζητηθείσα πληροφορία δεδομένου ότι η τελευταία αυτή δεν είναι διαθέσιμη.

Για τη διαχείριση του συνόλου επιτρεπομένων αλιευμάτων (TAC) και του συστήματος ποσοστώσεων, μόνο τα δεδομένα τα σχετικά με καθένα από τα αποθέματα των σωρευτικών αλιευμάτων από τα αλιευτικά σκάφη, τα φέροντα τη σημαία καθενός των κρατών μελών απαιτούνται. Μόνο αυτά τα δεδομένα αναφέρονται επομένως στην Επιτροπή.
ΓΡΑΠΤΗ ΕΡΩΤΗΣΗ E-2656/98

υποβολή: Antoinette Spaak (ELDR) προς το Συμβούλιο

(1 Σεπτεμβρίου 1998)

Θέμα: Χρησιμοποίηση των διαφόρων γλωσσών στα όργανα της Ευρωπαïκής Ένωσης

1. Ποιός ήταν παλαιότερα και ποιός είναι σήμερα ο αριθμός των σελίδων που παράγονται, ως πρωτότυπα κείμενα, σε μια γλώσσα της Ευρωπαϊκής Ένωσης και σε ποιές γλώσσες ζητήθηκε η μετάφρασή τους;

2. Ποιά είναι η θέση των ευρωπαϊκών οργάνων, ενόψει της διεύρυνσης, στο γλωσσικό επίπεδο;

Απάντηση

(3 Νοεμβρίου 1998)

1. Όσον αφορά το Συμβούλιο, η γλωσσική υπηρεσία της Γενικής Γραμματείας διαθέτει λεπτομερείς στατιστικές γιά την προέλευση και τον αριθμό των εγγράφων που ζητείται η μετάφρασή τους από το 1993. Ο αριθμός των παραγομένων πρωτότυπων σελίδων και η κατανομή τους ανά γλώσσα περιέχονται στον πίνακα που ακολουθεί.

2. Όλα τα κοινά έγγραφα, γενικής διανομής, μεταφράζονται κατάρχήν προς όλες τις άλλες επίσημες γλώσσες. Τα έγγραφα που δε διανέμονται κατά γενικό τρόπο (έγγραφα εργασίας, ανακοινώσεις προς το προσωπικό, προπαρασκευαστικά έγγραφα, διοικητικά έγγραφα κτλ.) δε μεταφράζονται πάντα προς όλες τις γλώσσες, αλλά ανάλογα με τις ανάγκες του αποδέκτη, χωρίς αυτό να βλάπτει το καθιερωμένο γλωσσικό καθεστώς, ιδίως στον κανονισμό αριθ. 1.

3. Όσον αφορά τη διεύρυνση, η θέση του Συμβουλίου για το γλωσσικό θέμα θα καθοριστεί κατά τη διάρκεια των διαπραγματεύσεων με τις υποψήφιες χώρες.

Αριθμός πρωτοτύπων σελίδων που παράγει η Γενική Γραμματεία του Συμβουλίου

>ΘΕΣΗ ΠΙΝΑΚΑ>
ΓΡΑΠΤΗ ΕΡΩΤΗΣΗ E-2624/98

υποβολή: Marlies Mosiek-Urbahn (PPE) προς την Επιτροπή

(1 Σεπτεμβρίου 1998)

Θέμα: Σχεδιασμός ενός προγράμματος για ηλικιωμένους όμοιου με το " Έτος Εθελοντικής Υπηρεσίας για Νέους Ευρωπαίους"

Το ευρωπαϊκό έτος εθελοντικής υπηρεσίας για νέους μεταξύ 18 και 25 ετών είχε μεγάλη επιτυχία; κάθε χρόνο η Ευρωπαϊκή Επιτροπή προτείνει θέσεις εργασίας στον κοινωνικό τομέα, για να προσφέρει στους νέους την ευκαιρία να εργασθούν ένα χρόνο σε άλλη ευρωπαϊκή χώρα και να αποκομίσουν εμπειρίες στους τομείς της τέχνης και του πολιτισμού, του περιβάλλοντος, του αγροτικού χώρου, της υγείας, κ.λπ.

Και από την πλευρά των ηλικιωμένων υπάρχει μεγάλο ενδιαφέρον για την εφαρμογή παρομοίου προγράμματος που θα τους επιτρέπει, με οικονομική υποστήριξη της ΕΕ, να αναπτύξουν κοινωνικές δραστηριότητες, κατά τη διάρκεια ενός έτους, ώστε να γνωρίσουν το χώρο, τον πολιτισμό, τη γλώσσα και τους ανθρώπους ενός κράτους μέλους της ΕΕ. Υπάρχουν σχέδια της Ευρωπαϊκής Επιτροπής για επέκταση της επιτυχούς ιδέας του "έτους εθελοντικής υπηρεσίας για νέους" και στις ομάδες ηλικιών από 55 έτών;

Απάντηση της κας Cresson εξ ονόματος της Επιτροπής

(8 Οκτωβρίου 1998)

Το πρόγραμμα της ευρωπαϊκής εθελοντικής υπηρεσίας των νέων που εγκρίθηκε πρόσφατα (απόφαση 1686/98/ΕΚ του Ευρωπαϊκού Κοινοβουλίου και του Συμβουλίου της 20ής Ιουλίου για τη θέσπιση του προγράμματος κοινοτικής δράσης "ευρωπαϊκή εθελοντική υπηρεσία των νέων"(1)) στοχεύει να παρέχει στους νέους 18-25 ετών μια εκπαιδευτική εμπειρία ανεξάρτητη από τα επίσημα εκπαιδευτικά προγράμματα.

Επί του παρόντος, η Επιτροπή δεν προβλέπει την ίδρυση παρόμοιου προγράμματος για τους ηλικιωμένους. Αναγνωρίζει, όμως, τη σημασία της εθελοντικής δράσης ως τμήματος μιας δραστήριας προσέγγισης του ζητήματος της γήρανσης.

Σήμερα, η Επιτροπή ετοιμάζει μια ανακοίνωση σχετικά με θέματα που αφορούν τους ηλικιωμένους, συμπεριλαμβανομένης της δραστήριας γήρανσης. Η ανακοίνωση αναμένεται να ολοκληρωθεί έως τα τέλη του έτους, έτσι ώστε να μπορέσει να ενσωματωθεί στη συζήτηση της πολιτικής σχετικά με το διεθνές έτος του ΟΗΕ που, για το 1999, θα έχει θέμα "Για μια κοινωνία όλων των ηλικιών".

(1) ΕΕ L 214 της 31.7.1998.
ΓΡΑΠΤΗ ΕΡΩΤΗΣΗ P-2827/98

υποβολή: Marie-Noëlle Lienemann (PSE) προς την Επιτροπή

(11 Σεπτεμβρίου 1998)

Θέμα: Μείωση του χρόνου εργασίας των ευρωπαίων οδηγών φορτηγών αυτοκινήτων

Πόσο χρόνο θα χρειαστεί ακόμη η Επιτροπή προκειμένου να προβεί σε βελτίωση της οδηγίας 93/104/ΕΟΚ(1) (σχετικά με τον χρόνο εργασίας), η οποία διέπει την οργάνωση του χρόνου εργασίας των οδηγών φορτηγών αυτοκινήτων στην Ευρώπη, έχοντας υπόψη ότι μέχρι στιγμής καμία ευρωπαϊκή νομοθεσία δεν εναρμονίζει -προς τα άνω- το χρόνο και τις συνθήκες εργασίας τους;

Απάντηση του κ. Flynn εξ ονόματος της Επιτροπής

(15 Οκτωβρίου 1998)

Η Επιτροπή έχει δεσμευθεί για την υποβολή προτάσεων σχετικά με το χρόνο εργασίας όσον αφορά τους τομείς και τις δραστηριότητες που εξαιρούνται από την οδηγία του Συμβουλίου 93/104/ΕΚ της 23ης Νοεμβρίου 1993 σχετικά με ορισμένα στοιχεία της οργάνωσης του χρόνου εργασίας. Οι προτάσεις αυτές θα περιέχουν οριζόντια και τομεακά μέτρα. Στα οριζόντια μέτρα, οι πλήρεις διατάξεις της οδηγίας περί του χρόνου εργασίας θα επεκταθούν σε όλους τους μη μετακινούμενους εργαζομένους και ορισμένες βασικές διατάξεις όσον αφορά το χρόνο εργασίας θα εφαρμοστούν στους μετακινούμενους εργαζομένους. Επιπλέον, θα εισαχθούν ή θα τροποποιηθούν ειδικά κατά τομέα μέτρα όσον αφορά το χρόνο εργασίας και τις περιόδους ανάπαυσης.

Η προσέγγιση αυτή προσδιορίστηκε σαφώς στο λευκό βιβλίο της Επιτροπής σχετικά με τους τομείς που εξαιρούνται(2) και επιβεβαιώνεται στο δεύτερο ενημερωτικό έγγραφο προς τους κοινωνικούς εταίρους της 31ης Μαρτίου 1998. Όσον αφορά το θέμα αυτό, η Επιτροπή κρίνει ότι οι κοινωνικοί εταίροι πρέπει, αν είναι δυνατόν, να βρουν από κοινού αποδεκτές λύσεις σε θέματα τα οποία τους αφορούν άμεσα, ειδικότερα όσον αφορά ειδικά κατά τομέα μέτρα. Σε απάντηση της πρωτοβουλίας της Επιτροπής, οι κοινωνικοί εταίροι σε πολλούς από τους τομείς που εξαιρούνται επιτάχυναν τις προσπάθειές τους για εξεύρεση συμφωνίας σχετικά με το χρόνο εργασίας.

Ενώ έχουν υπογραφεί συμφωνίες από τους ευρωπαίους κοινωνικούς εταίρους στους τομείς των θαλάσσιων και σιδηροδρομικών μεταφορών, οι κοινωνικοί εταίροι στον τομέα των οδικών μεταφορών δεν κατάφεραν δυστυχώς να καταλήξουν σε συμφωνία πριν από την εκπνοή της ήδη παραταθείσας προθεσμίας της 30ης Σεπτεμβρίου, η οποία ορίστηκε από την Επιτροπή για την υποβολή από τους κοινωνικούς εταίρους των προτάσεων για τις οποίες συμφώνησαν.

Συνεπώς, σύμφωνα με την σαφώς προσδιορισμένη στρατηγική της και ως μέρος ενός πακέτου προτάσεων για το χρόνο εργασίας στους τομείς που εξαιρούνται, η Επιτροπή θα προβάλλει τώρα τις δικές της προτάσεις για μια ενιαία οδηγία που να καλύπτει το χρόνο εργασίας όλων των μετακινούμενων εργαζομένων στον τομέα των οδικών μεταφορών, δηλαδή τόσο στον τομέα των μισθωτών και αμειβόμενων εργαζομένων όσο και στον τομέα των ανεξάρτητων επαγγελματιών. Όπου είναι δυνατόν, η πρόταση αυτή θα βασιστεί στα σημεία σύγκλισης που προσδιορίστηκαν από τους κοινωνικούς εταίρους κατά τη διάρκεια των διαπραγματεύσεών τους.

(1) ΕΕ L 307 της 13.12.1993, σελ. 18.

(2) COM(97)234.
ΓΡΑΠΤΗ ΕΡΩΤΗΣΗ E-2750/98

υποβολή: Hiltrud Breyer (V) προς το Συμβούλιο

(8 Σεπτεμβρίου 1998)

Θέμα: Ασφάλεια των παιδιών στα αεροπλάνα

1. Γνωρίζει το Συμβούλιο ότι το Κέντρο Τεχνικού Ελέγχου (TÜV)Ρηνανίας διαπίστωσε ήδη τον Αύγουστο 1992 κατόπιν δοκιμών με ανδρείκελα ότι η χρησιμοποίηση των ειδικών ζωνών "loop belts" για παιδιά είναι πάρα πολύ επικίνδυνη;

2. Γνωρίζει το Συμβούλιο ότι η Ευρωπαϊκή Υπηρεσία Αεροπλοΐας κατέστησε υποχρεωτική τη χρησιμοποίηση των ζωνών "loop belts" για τις αεροπορικές εταιρείες των κρατών μελών την 1η Απριλίου του παρόντος έτους με τον κανονισμό "JAR-OPS1", αν και οι ζώνες "loop belts" έχουν απαγορευθεί εδώ και αρκετό καιρό στην Αμερική;

3. Ποιά άμεσα μέτρα προτίθεται να λάβει το Συμβούλιο για να αποτρέψει τον θανάσιμο κίνδυνο των "loop belts" για τα παιδιά;

4. Πότε θα επιβάλει το Συμβούλιο την ύπαρξη διαφορετικών και ανάλογων με την ηλικία συστημάτων πρόσδεσης για τα παιδιά στα αεροπλάνα;

5. Έχει διαθέσει το Συμβούλιο πιστώσεις για την ανάπτυξη τέτοιων συστημάτων πρόσδεσης; Εάν ναι, σε ποιό ύψος; Εάν όχι, γιατί;

6. Συμφωνεί το Συμβούλιο με τη γνώμη της βουλευτού ότι η έλλειψη συστημάτων ασφάλειας, ιδιαίτερα κατά τη μεταφορά μικρών παιδιών κάτω των δύο ετών, απαιτεί τη λήψη άμεσων μέτρων σε ευρωπαϊκό επίπεδο, δεδομένου ότι δεν καθίστανται εύκολα δυνατές μεμονωμένες προσπάθειες των κρατών μελών;

7. Συμφωνεί το Συμβούλιο με την άποψη της βουλευτού ότι η μη λήψη κατάλληλων μέτρων, παρά τα συντριπτικά στοιχεία, αποτελεί σιωπηρή αποδοχή του θανάσιμου κινδύνου για τα παιδιά;

Απάντηση

(9 Νοεμβρίου 1998)

Η Αξιότιμη κα Βουλευτής γνωρίζει οπωσδήποτε πολύ καλά τη μεγάλη σημασία που αποδίδει το Συμβούλιο σε θέματα που αφορούν την ασφάλεια της αεροπορίας.

Ο Σύνδεσμος Αρχών Πολιτικής Αεροπορίας (JΑΑ) αποτελεί συνδεδεμένο φορέα της Ευρωπαϊκής Συνδιάσκεψης Πολιτικής Αεροπορίας (ΕΣΠΑ) και οι κανονισμοί του δεν είναι δεσμευτικοί στο κοινοτικό έδαφος εκτός των Κοινών Αεροπορικών Απαιτήσεων (JΑR) του JΑΑ που περιλαμβάνονται στο Παράρτημα ΙΙ του κανονισμού του Συμβουλίου (ΕΟΚ) 3922/91 της 16ης Δεκεμβρίου 1991(1) για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας. Μόνο αυτές οι ρυθμίσεις JΑR θεωρούνται κοινοτική νομοθεσία. Ο κανονισμός JAR-OPS1 δεν περιλαμβάνεται στο προαναφερθέν Παράρτημα ΙΙ ούτε σε πρόταση που υπέβαλε η Επιτροπή στο Συμβούλιο τον Μάιο 1996 για την τροποποίηση του κανονισμού αριθ. 3922/91.

Όσον αφορά την βελτίωση της ασφάλειας των παιδιών κατά τη διάρκεια αεροπορικού ταξιδίου, το Συμβούλιο δεν έχει λάβει καμία πρόταση από την Επιτροπή.

(1) ΕΕ L 373 της 31.12.1991, σελ. 4.
ΓΡΑΠΤΗ ΕΡΩΤΗΣΗ E-2426/98

υποβολή: Concepció Ferrer (PPE) προς την Επιτροπή

(30 Ιουλίου 1998)

Θέμα: Η πολιτιστική πολιτική ως στοιχείο δημιουργίας απασχόλησης

Ο τομέας του πολιτισμού, χάρις στην κοινωνικοοικονομική του διάσταση, είναι σημαντικός παράγοντας ενδογενούς περιφερειακής ανάπτυξης που μπορεί να συμβάλλει αποφασιστικά στη δημιουργία απασχόλησης, τόσο στις περιφερειακές οικονομίες όσο και στον ιδιωτικό τομέα.

Ο τομέας του πολιτισμού στις χώρες της Ευρωπαϊκής Ένωσης αντιπροσωπεύει σήμερα 3,1 εκατομμύρια θέσεων εργασίας (2,1 % της συνολικής απασχόλησης). Πολλές από τις πολιτιστικές δραστηριότητες και εργασίες πραγματοποιούνται κυρίως υπό τη μορφή μερικής απασχόλησης και αυτοαπασχόλησης και είναι πολύ ευάλωτες από άποψη σταθερότητας και βιωσιμότητας.

Αντιμετωπίζει η Επιτροπή την υποβολή κάποιας πρότασης ώστε να συμβάλει στη βελτίωση της σταθερότητας και βιωσιμότητας της απασχόλησης σε αυτόν τον τομέα;

Απάντηση του κ. Flynn Εξ ονόματος της Επιτροπής

(2 Οκτωβρίου 1998)

Οι κατευθυντήριες γραμμές για την απασχόληση το 1998, που ψηφίστηκαν από το Συμβούλιο στις 15 Δεκεμβρίου 1997(1) έθεσαν συγκεκριμένους στόχους οι οποίοι θα ενσωματωθούν στα εθνικά σχέδια δράσης για την απασχόληση των κρατών μελών. Αυτό το σημαντικό βήμα προς το συντονισμό της πολιτικής για την απασχόληση των κρατών μελών μέσα στο πλαίσιο της ευρωπαϊκής στρατηγικής για την απασχόληση, βασίζεται στους εξής τέσσερις άξονες: ικανότητα επαγγελματικής ένταξης, ανάπτυξη επιχειρηματικού πνεύματος, ικανότητα προσαρμογής και ισότητα των ευκαιριών. Οι κατευθύνσεις της πολιτικής είναι ιδιαίτερα σημαντικές για τομείς απασχόλησης όπως ο πολιτιστικός, αφού έτσι επιδιώκεται να προωθηθούν το επιχειρηματικό πνεύμα και περιβάλλον φιλικό προς τις επιχειρήσεις, να βελτιωθούν οι δεξιότητες και η επαγγελματική εμπειρία του εργατικού δυναμικού και να ληφθεί υπόψη το γεγονός ότι η ποικιλία των σημερινών μορφών απασχόλησης διευρύνεται διαρκώς.

Στην ανακοίνωση "Κοινοτικές πολιτικές για την υποστήριξη της απασχόλησης"(2) που υποβλήθηκε στο Ευρωπαϊκό Συμβούλιο στο Cardiff, η Επιτροπή αναφέρεται συγκεκριμένα στο δυναμικό απασχόλησης αυτού του τομέα. Επιπλέον, σύμφωνα με το άρθρο 128 (4) του σχεδίου συνθήκης του Άμστερνταμ, η Κοινότητα πρέπει να λάβει υπόψη της τις πολιτιστικές πλευρές και πρέπει να συμβιβάσει τους στόχους των μέτρων που ελήφθησαν με πολιτιστικούς στόχους και ιδιαίτερα με το σεβασμό στις πολιτιστικές διαφορές, την ενθάρρυνση της δημιουργικότητας και την πολιτιστική ανάπτυξη και υποστήριξη της πολιτιστικής συνεργασίας και των ανταλλαγών. Στην ανακοίνωσή της για το πρώτο πρόγραμμα πλαίσιο της Ευρωπαϊκής Κοινότητας για τον πολιτισμό (2000-2004), της 6ης Μαΐου 1998(3), η Επιτροπή προτείνει να εξασφαλιστεί η ενσωμάτωση των πολιτιστικών πτυχών στις ενέργειες και στην πολιτική της Κοινότητας με τρεις τρόπους: ένα νομοθετικό πλαίσιο υπέρ του πολιτισμού, η πολιτιστική διάσταση των πολιτικών υποστήριξης και ο πολιτισμός στις εξωτερικές σχέσεις της Κοινότητας.

(1) ΕΕ C 30 της 28.1.1998.

(2) COM(98)354 τελικό.

(3) COM(98)266 τελικό.
ΓΡΑΠΤΗ ΕΡΩΤΗΣΗ E-2109/98

υποβολή: Nikitas Kaklamanis (UPE) προς την Επιτροπή

(10 Ιουλίου 1998)

Θέμα: Περίεργη προκήρυξη διαγωνισμού από το CEDEFOP

Στην έκδοση της Ευρωπαϊκής Επιτροπής "Vacances d" emplois No DIV/1" της 15.6.98 δημοσιεύθηκε Προκήρυξη Θέσης Υπαλλήλου Βαθμού Α ("Agent temporaire A7-5), επιφορτισμένου με διοικητικά καθήκοντα. Η προκήρυξη αυτή αποτελεί συνέχεια μίας σειράς περίεργων προκηρύξεων θέσεων στο CEDEFOP, οι οποίες παραβιάζουν άλλοτε έντεχνα και άλοτε απροσχημάτιστα τον Κανονισμό Υπηρεσιακής Κατάστασης. Στη συγκεκριμένη περίπτωση, για την παραπάνω θέση Διοικητικού Υπαλλήλου Α7/Α5 ζητείται από το CEDEFOP ως βασικό προσόν "Απολυτήριο Δευτεροβάθμιας Εκπαίδευσης" ("Diplôme d'études secondaires"), παρά το γεγονός ότι η θέση αυτή και τυπικά υψηλόβαθμη είναι, αλλά και ουσιαστική κατάρτιση απαιτεί, η οποία φυσικά υπερβαίνει τις όποιες ικανότητες ενός αποφοίτου δευτεροβάθμιας εκπαίδευσης.

Η παραπάνω μινιμαλιστική Προκήρυξη έρχεται σε ευθεία αντίθεση και με τις προσπάθειες του Ευρωπαϊκού Κοινοβουλίου για αναβάθμιση του στελεχιακού δυναμικού του CEDEFOP, αλλά και με τις διακηρυγμένες θέσεις της Ευρωπαϊκής Επιτροπής για βελτίωση των παρεχομένων υπηρεσιών από αυτό.

Θα ήθελα να πληροφορηθώ πώς σκοπεύει να αντιδράσει η Ευρωπαϊκή Επιτροπή ώστε το CEDEFOP να υιοθετήσει άμεσα την πλήρη εφαρμογή του Κανονισμού Υπηρεσιακής Κατάστασης, καθώς και τη διαφάνεια στις διαδικασίες επιλογής προσωπικού, παράγοντες οι οποίοι είναι απαραίτητοι για την εμπέδωση της εύρυθμης λειτουργίας του στην έδρα του, τη Θεσσαλονίκη.

Απάντηση του Liikanen Εξ ονόματος της Επιτροπής

(30 Σεπτεμβρίου 1998)

Η Επιτροπή κοινοποιεί στο Αξιότιμο Μέλος του Κοινοβουλίου ότι η προκήρυξη θέσεως στην οποία αναφέρεται αποτέλεσε το αντικείμενο διόρθωσης της 22 Μαΐου 1998 όπου απαιτείτο η κατοχή τίτλου πανεπιστημιακών σπουδών για την δυνατότητα θέσης υποψηφιότητας για τη θέση έκτακτου υπαλλήλου A7-5 επιφορτισμένου με τα εν λόγω διοικητικά καθήκοντα.

Πράγματι, ο κανονισμός υπηρεσιακής κατάστασης των υπαλλήλων προβλέπει για την πρόσβαση στην κατηγορία Α "γνώσεις πανεπιστημιακού επιπέδου ή επαγγελματική πείρα αντίστοιχου επιπέδου" και το Ευρωπαϊκό Κέντρο για την ανάπτυξη της επαγγελματικής κατάρτισης (Cedefop) υποχρεούται να τον τηρήσει.
ΓΡΑΠΤΗ ΕΡΩΤΗΣΗ E-3089/98

υποβολή: Nikitas Kaklamanis (UPE) προς την Επιτροπή

(16 Οκτωβρίου 1998)

Θέμα: Τουρκικός στρατιωτικός αποκλεισμός σε Ορθόδοξο Μοναστήρι

Το Ορθόδοξο Μοναστήρι του Μορ Γκάμπριελ στην Τουρκία είναι ένα από τα παλαιότερα του κόσμου, με ιστορία που ξεπερνά τα 1600 χρόνια. Μέχρι τις μέρες μας διδάσκεται σε αυτό η Ορθόδοξη πίστη και η Αραμαϊκή γλώσσα, ενώ αποτελεί και την πνευματική εστία για 3 εκατομμύρια Ορθόδοξους Σύρους. Τους τελευταίους μήνες μεγάλες αμερικανικές εφημερίδες (όπως π.χ. οι "Los Angeles Times" στις 21 Αυγούστου 1998, και άλλες) ανέφεραν ότι ο Ισλαμιστής Περιφερειακός Διοικητής της περιοχής που βρίσκεται το Μοναστήρι κ. Φικρέτ Γκιουβέν προσπαθεί - με διάφορα τεχνάσματα - να σταματήσει τις δραστηριότητες διδασκαλίας για τους 30 μαθητές που φοιτούν σε αυτό.

Έχοντας θέσει σε εφαρμογή και το γνωστό τουρκικό ρατσιστικό νόμο που απαγορεύει σε μη Τούρκους υπηκόους να χειροτονούνται ιερείς, οι τουρκικές αρχές επιδιώκουν την πλήρη αποψίλωση του Μοναστηριού από τους διδασκάλους της Χριστιανικής πίσης. Τελευταία, μάλιστα, εγκαταστάθηκε στο χωριό Χαμπερλί, δίπλα στο Μοναστήρι, σημείο ελέγχου του τουρκικού στρατού (το οποίο φρουρείται από τανκς) στο οποίο καταγράφονται τα ονόματα όσων πιστών επιθυμούν να επισκεφθούν το Μοναστήρι.

Θα ήθελα να μάθω τη θέση της Επιτροπής καθώς και το πώς σκοπεύει να αντιδράσει, αφού καθίσταται σαφές ότι η Τουρκία αποθρασύνεται από την αδράνεια που επιδεικνύει η Ε.Ε. οσάκις παραβιάζονται τα δικαιώματα των μη μουσουλμανικών μειονοτήτων που έχουν απομείνει στο έδαφός της, και προχωρεί σε ακόμη σκληρότερες πρακτικές τρομοκράτησης και δίωξής τους.

Απάντηση του κ. Van den Broek εξ ονόματος της Επιτροπής

(10 Νοεμβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2159/98 της κας Daskalaki(1).

(1) ΕΕ C 31 της 5.2.1999, σελ. 128.
ΓΡΑΠΤΗ ΕΡΩΤΗΣΗ P-3161/98

υποβολή: Antonio Tajani (PPE) προς την Επιτροπή

(12 Οκτωβρίου 1998)

Θέμα: Βιντεοπαιχνίδια και προστασία των δικαιωμάτων του πολίτη και πολιτικού ηγέτη Σίλβιο Μπερλουσκόνι

Σε πολλές αίθουσες ψυχαγωγίας για νέους υπάρχει βιντεοπαιχνίδι συναγωνισμού γνώσεων, αυστριακής παραγωγής (Photo Play 2000 Trivial Pursuit - Fun World - Αυστρία BRUNNENWEG A 4810 G MUNDEN), το οποίο περιέχει, ως μία από τις ερωτήσεις: "Ποιός ήταν ο πρώτος Ιταλός κατεργάρης που συνελήφθη για την Αρπαχτούπολη". Τρείς από τις προτεινόμενες απαντήσεις είναι: Σίλβιο Μπερλουσκόνι, Μπετίνο Κράξι, Μάριο Κιέζα (η σωστή απάντηση). Το γνωρίζει αυτό η Επιτροπή;

Τι σκοπεύει να πράξει η Επιτροπή προκειμένου να αποσυρθεί από την αγορά το παιχνίδι αυτό, το οποίο υποβάλλει στους νέους την ιδέα ότι ο ηγέτης της ιταλικής αντιπολίτευσης είναι ίσως ένας κατεργάρης που έχει συλληφθεί για πολιτική διαφθορά;

Δεν θεωρεί η Επιτροπή ότι με τον τρόπον αυτό παραβιάζονται τα δικαιώματα του ευρωπαίου πολίτη και πολιτικού Σίλβιο Μπερλουσκόνι, του οποίου η πολιτική παράταξη διαθέτει των πολυπληθέστερη, μεταξύ των ιταλικών παρατάξεων, εκπροσώπηση στο Ευρωπαϊκό Κοινοβούλιο;

Απάντηση του κ. Santer εξ ονόματος της Επιτροπής

(23 Οκτωβρίου 1998)

Η Επιτροπή θεωρεί ότι η υπόθεση αυτή δεν είναι της αρμοδιότητάς της.
ΓΡΑΠΤΗ ΕΡΩΤΗΣΗ E-2086/98

υποβολή: Karin Riis-Jørgensen (ELDR) προς την Επιτροπή

(10 Ιουλίου 1998)

Θέμα: Διαφάνεια και πρόσβαση στα νομοθετικά έγγραφα

Έχοντας υπόψη ότι η διαφάνεια της λήψης αποφάσεων και η πρόσβαση στα νομοθετικά έγγραφα που αυτή συνεπάγεται συνιστούν θεμελιώδη δικαιώματα της δημοκρατίας; Έχοντας υπόψη ότι το νέο άρθρο 255 της Συνθήκης του Άμστερνταμ ορίζει ότι κάθε πολίτης της Ένωσης και κάθε φυσικό ή νομικό πρόσωπο που κατοικεί ή έχει την καταστατική έδρα του σε ένα κράτος μέλος έχει δικαίωμα πρόσβασης σε έγγραφα του Ευρωπαϊκού Κοινοβουλίου, του Συμβουλίου και της Επιτροπής; Έχοντας υπόψη τη δήλωση για την ποιότητα της διατύπωσης της κοινοτικής νομοθεσίας που έχει προσαρτηθεί στην τελική πράξη της Συνθήκης του Άμστερνταμ;

Είναι σε θέση η Επιτροπή να διευκρινίσει πότε προτίθεται να υποβάλει

- ένα σχέδιο διοργανικής συμφωνίας σχετικά με την ποιότητα της διατύπωσης της κοινοτικής νομοθεσίας, στο όποίο τα όργανα δεσμεύονται, μεταξύ άλλων, να μην προσαρτούν μονόπλευρες δηλώσεις ερμηνείας στα νομοθετικά κείμενα;

- μία νομοθετική πρόταση που να περιέχει τις προϋποθέσεις και τις θεμελιώδεις αρχές που αφορούν την πρόσβαση του κοινού στα έγγραφα των θεσμικών οργάνων της Ένωσης;

που θα επιτρέψουν να επισπευθούν ή να εφαρμοστούν όσο το δυνατόν συντομότερα οι δύο αυτές θεμελιώδεις διατάξεις της νέας συνθήκης.

Απάντηση του κ. Santer εξ ονόματος της Επιτροπής

(31 Ιουλίου 1998)

Όσον αφορά την εφαρμογή της δήλωσης αριθ. 39 που επισυνάπτεται στην τελική πράξη της συνθήκης του Άμστερνταμ, η Επιτροπή υπενθυμίζει ότι τα τρία ενδιαφερόμενα όργανα ανέθεσαν σχετική εντολή σε ομάδα αποτελούμενη από εκπροσώπους των τριών νομικών υπηρεσιών. Βάσει της εντολής αυτής πραγματοποιήθηκε με κοινή συμφωνία η επεξεργασία ενός σχεδίου κοινών κατευθυντηρίων γραμμών που αφορούν την ποιότητα της διατύπωσης της κοινοτικής νομοθεσίας. Το σχέδιο αυτό μελετάται επί του παρόντος στα τρία όργανα προκειμένου να προετοιμαστεί η τελική εγκρισή του από αυτά.

Όσον αφορά την άσκηση του δικαιώματος της πρόσβασης στα έγγραφα, προκειμένου να τεθεί σε εφαρμογή το νέο άρθρο 295 που εισήχθη με τη συνθήκη του Άμστερνταμ, η Επιτροπή θα υποβάλει τη νομοθετική της πρόταση - η οποία θα περιλαμβάνει τους θεμελιώδης όρους και τις αρχές που διέπουν την πρόσβαση των πολιτών στα έγγραφα του Κοινοβουλίου, του Συμβουλίου και της Επιτροπής - εντός των συντομότερων δυνατών προθεσμιών μετά τη θέση σε ισχύ της συνθήκης του Άμστερνταμ.